Yom pjaní neꞌaj ton̈ca,
jupj seletsja Moisés popel.
Quelel la ꞌyǘyatsja jupj Jesús lal,
mpes ca jus nlayes ncu tꞌücꞌ vele Jesús Dios mpes.
Yom tjevele Jesús lal:
—¿Tsjan más ꞌücj la mejay napj ne Dios la mijis ꞌücj mpüꞌüs lovin jupj lal?
Jesús jupj wola tjevele:
—¿Tsjan tepyaca Moisés püná,
Dios qjuis tjijyüꞌtá?
¿Tsjan moꞌo velen jipj Dios Popel moꞌó?
Yom Jesús wola tjevele:
—Dios Popel vele jipj ‘pajal ca quelel la mijin Dios,
jipj Jepa Püné.
Pajal ca tsjiꞌ la mijin jupj mpes lovin.
Ca jupj jos jin la mijin.
Lovin ca jele mpalas jupj pajal ꞌüsüs.
Jupj Popel vele wa jipj ca quelel lis mijin neꞌaj patjá.
Jipj pꞌiyá quelel la ꞌejay jinwá ca quelel lis mijin yupj’ —nin tjevele yom niná Jesús lal.
Jesús tjevele jupj lal:
—Tꞌücꞌ tjevelen jipj.
Lovin nin la cüjay,
ꞌüsüs ca mpüꞌüm lovin Dios lal.
Yom niná jostsja la pꞌa ca yola nsem jupj ꞌüsüs la tjiꞌyüya,
mpes tjevele wa Jesús lal:
—Dios jos napj quelel lejay neꞌaj patjá.
¿Pjacj neꞌaj püꞌü napj lal?
Jupj nin la tjiꞌyüya mpes,
Jesús jas tjiꞌyüsa la tjiji más ꞌücj pjü way jupj wo jin popa jola tꞌas.
Más ꞌücj quelel la siji pjü.
Ninana Jesús tjevelá:
—Yom israelpan popa palavin tjemey Jericó ntꞌa.
Jerusalén mpe tjemey jupj.
Jümücj ntꞌa pwecapan ntjiꞌlin̈ jupj.
Pjü tepequen̈ jupj tyaꞌatsjé,
tjatꞌ wa jas quip,
jas pjütpjütꞌ tepyala.
Moꞌo süp jupj,
ne tjil yupj.
Nasa way peꞌe naya,
tjil yupj.
Yacjaya nepé tjacꞌ wa yom pjaní,
sacerdote.
Israelpan popa watsja jupj.
Neꞌaj way quelel jámatsja jupj la pꞌin.
Yom pajal moꞌo ꞌüsüp tjinyuca na,
campapj way tjemey jümücj ntꞌa,
tjemey.
Locopyaya,
pꞌa wa tjacꞌ,
yom levita.
Israelpan popa watsja jupj.
Nenéyawa Dios wo ntꞌa tsjiꞌ la tjiji.
Jus tjinyuca wa yom pajal moꞌo ꞌüsüp,
ne campapj way tjemey wa jümücj ntꞌa.
Locopyaya pꞌa wa nepé tjacꞌ,
yom Samaria mpe ꞌesepj jupj,
israelpan jis enemigo.
Yom pajal moꞌo ꞌüsüp ntꞌa tjacꞌ jupj.
Po jólatsja malala tepyala mpes.
Yom moꞌo ꞌüsüp ntꞌa tjemey.
ꞌAtꞌanca moꞌo tsꞌyuca aceite,
vino ꞌotsꞌipj,
leméliyu mpes.
ꞌAtꞌanca ntꞌa tsyuꞌpa jupj.
Soysoy casá tjeꞌyonsa.
Wa jinan̈ ntꞌa tjemyana jupj,
tjejyama jupj.
Ya quelel jámatsja jupj,
yom Samaria mpe ꞌesepj.
Mpes tꞌemel cꞌa mátꞌeya tjeꞌyaya yomen wa jutsꞌaꞌá.
Pülücj jaylactsja yupj jis lal tꞌemel cꞌa.
Tjeꞌyaya na,
tjevele:
‘ꞌIn tjejyama jupj.
Más pülücj jaylacj pyala jupj jyaman,
jaylacj ca la mejay napj,
niswa tjacuwis na’ —nin tjevele jupj.
Jesús tꞌücꞌ tjevele quinam niná tepyala mpes.
Jupj tjevele yom Moisés popel seletsja lal:
—Niyom cóntꞌeya sin popé ¿cana quelel la tjiji yomen niná pwecapan ntjiꞌlin̈?
¿Cana quelel la tjiji jupj,
neꞌaj way püꞌü jinwá?
¿ꞌOyn jele jipj?
Yom tjevele:
—Yom cus tjepꞌyaꞌsa,
niná quelel la tjiji jupj.
Jesús tjevele:
—Nin pꞌiyá la mijin jipj.
Quelel lis mijin pjü,
jipj enemigopan ꞌotsꞌipj.